**Automobilio vidus po žiemos – nemalonus vaizdelis? Štai kokių veiksmų reiktų imtis**

**Po žiemos daugelis į savo automobilio vidų net nenori žiūrėti. Ypač tie, kurie nuolat gale vežioja vaikus. Kartais net nesinori atidaryti galinių durelių – pažįstamas jausmas? Štai keletas patarimų, kaip susigrąžinti padoresnį vaizdą.**

Automobilio apdailos elementai pagaminti iš daugybės skirtingų medžiagų. Čia yra skirtingo kietumo ir tekstūrų plastikas, guminiai bei odos elementai ant kurių nusėda dulkės, kaupiasi purvas ir riebalai. Nešvarumai akumuliuoja ir traukia kitus nešvarumus, todėl interjero apdailos elementus reikia reguliariai valyti. Tačiau, kaip žinoti, kad paviršiai tikrai švarūs ir ko nedaryti, kad nepasidarytumėte sau „meškos paslaugos“?

**Priemonių daug, bet ne visos veiksmingos**

Jei automobilio interjero apdailos elementų švara norite pasirūpinti patys, tam rasite daugybę skirtingų priemonių, pradedant elementariais purškiamais valikliais ir servetėlėmis, baigiant profesionaliais įrankiais bei šluostėmis. Todėl renkantis ką įsigyti, reikėtų įvertinti du pagrindinius aspektus – kokius nešvarumus ir kokį jų kiekį norite pašalinti, bei kokio galutinio rezultato siekiate.

Pavyzdžiui, norint tiesiog nuvalyti paviršių, kuris išteptas purvu ar riebalais, jums pakaks naudoti drėgnas valymui skirtas servetėles ar purškiamus valiklius ir šluostes. Tačiau giliau, įvairiuose tarp apdailos elementų esančiuose tarpuose susikaupusių nešvarumų, tokios priemonės pašalinti nėra pajėgios ir siekiant geresnio efekto reikės naudoti specialius šepetėlius arba, jei yra galimybė, suspausto oro pistoletą.

Taip pat, įvairių priemonių pasirinkime, galite pastebėti tokias, kurios suteikia blizgesį arba sukuria antistatinį paviršių. Visgi automobilių švaros ekspertai į tokias priemones žvelgia skeptiškai ir paaiškina, kaip iš tikrųjų galite įvertinti ar valytas paviršius tikrai yra švarus bei kodėl reikėtų gerai įvertinti blizginančių priemonių naudojimą.

„Išskyrus stiklinius ir lakuotus paviršius, visi kiti automobilio interjero apdailos elementai yra matiniai. Tai ir indikuoja švarą. Jei po valymo paviršius yra matinis, vadinasi jis švarus ir tai galioja kalbant tiek apie plastikines, tiek ir apie gumines ar odines detales. Tuo metu blizgumą suteikiančios medžiagos švaros neužtikrina. Jos galbūt labiau padeda užmaskuoti kai kuriuos paviršių defektus, įbrėžimus. Bet tokiose priemonėse dažniausiai yra silikono, kuris labai lipnus, o tai dar geriau pritraukia nešvarumus, ypač dulkes. Taip pat, jokiu būdu tokiomis priemonėmis negalima valyti vairo ar pavarų perjungimo svirties, nes jie taps labai slidūs, tai pavojinga vairuojant“, – paaiškina automobilių švaros centrų „Švaros broliai“ vadovas Algirdas Plečkaitis.

Jeigu norite, kad paviršiai taptų atsparesni nešvarumams ir būtų dar lengviau prižiūrimi, galima naudoti specialius impregnantus, tačiau jų sudėtyje neturėtų būti silikono. Taip pat jie neturėtų keisti natūralios interjero medžiagų tekstūros bei spalvos, todėl prieš įsigyjant tokias priemones, būtina perskaityti jų sudėtį ir išsiaiškinti kokia jų paskirtis bei suteikiamas efektas.

**Paprastas, bet efektyvus sprendimas dulkėms**

Daugelis tikriausiai sutiks, kad vienas labiausiai erzinančių dalykų automobilyje yra dulkės. Jos ne tik gadina nepriekaištingą išvaizdą, tačiau didelis jų kiekis sukelia čiaudulį, alergines reakcijas bei kitus nemalonius pojūčius. Norint kovoti su dulkėmis, kai kurie vairuotojai ieško tokių sprendimų, kaip priemonės sukuriančios antistatinį paviršių. Bet tam, kad pasiekti tikrai pastebimą efektą, kartais pakanka ir labai paprastų sprendimų.

„Norint nuvalyti dulkes, to nereikėtų daryti sausa šluoste, nes ji dulkių nesurenka, o paviršių dar labiau įelektrina. Jeigu norite efektyviausio būdo dulkių valymui, tai paimkite tiesiog paprasto vandens, juo suvilgykite mikropluošto šluostę ir ja sėkmingai atliksite darbą, nereikės jokių antistatinių priemonių. Taip paviršius nuvalysite greitai ir be didelių išlaidų ar ypatingų priemonių“, – pataria A. Plečkaitis.

Reguliarus interjero valymas suteikia daugiau jaukumo, sėsti prie tokio automobilio vairo maloniau, tačiau norint pasiekti geriausio rezultato, būtina pasirinkti tinkamas priemones bei teisingai jas naudoti. Ne visada turime viską ko reikia, kad būtų pasiekta švara, todėl specialistai pataria bent kartą per sezoną pagalbos galima kreiptis į profesionalus, kurie turi galimybes pašalinti ir pačiose nepalankiausiose vietose susikaupusius nešvarumus, tad galiausiai automobilio interjeras bus ne tik švaresnis, bet ir lengviau prižiūrimas.